Det Forenede Kongeriges bekendtgørelse vedrørende Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter

(2002/C 12/03)

(EØS-relevant tekst)

DEPARTMENT OF TRADE AND INDUSTRY

(HANDELS- OG INDUSTRIMINISTERIET)

THE PETROLEUM (PRODUCTION) (SEAWARD AREAS) REGULATIONS 1988

20. OFFSHORE-TILLADELSESRUNDE

1. Under henvisning til Petroleum (Production) (Seaward Areas) Regulations 1988 (S.I. 1988 nr. 1213) med senere ændringer ("1988 Regulations") og Hydrocarbons Licensing Directive Regulations 1995 (S.I. 1995 nr. 1434) opfordrer handels- og industriministeren interesserede til at ansøge om produktionstilladelser med hensyn til de i tillægget til denne bekendtgørelse anførte afsnit og dele af afsnit, som på datoen for denne bekendtgørelse ikke er omfattet af en eksisterende produktionstilladelse. Kort, hvorpå den endelige liste over afsnit uden tilladelser er indtegnet, er fremlagt i handels- og industriministeriets bibliotek, hvor de kan ses efter forudgående aftale (se nedenstående kontaktoplysninger) mellem kl. 9.15 og 16.45, mandag til fredag, indtil den 16. april 2002 (i det følgende kaldet "ansøgningsdatoen"). Kortene kan også ses på Oil and Gas Directorates Websted.

2. Tilladelser, udstedt i overensstemmelse med denne opfordring, skal i det væsentlige inkorporere, med forbehold af visse modifikationer og ekstra bestemmelser, modellens paragraffer i tillæg 4 til Petroleum (Production) (Seaward Areas) Regulations 1988 (med ændringer, med den undtagelse, at ændringerne i modellens litra a), ii), og litra c) til h) i forordning nr. 8 i Petroleum (Production) (Seaward Areas) (Amendment) Regulations 1996 (S.I. 1996 nr. 2946) ikke er gældende).

3. DTI har udført en strategisk miljøvurdering af området, herunder alle de i tillægget anførte afsnit, i henhold til den standard, som er påkrævet i direktiv 2001/42/EF vedrørende vurderingen af bestemte planers og programmers indvirkning på miljøet. Konklusionen af vurderingen var, at der ikke foreligger nogen altovervejende grunde til, at dette område ikke kan overvejes for olie- og gasproduktionstilladelser. Oplysninger om vurderingen og instruktioner for anskaffelse af eksemplarer kan fås på webstedet http://www.habitats-directive.org/sea2/index.cgi

Ansøgninger om tilladelser

4. Ansøgninger skal foretages ved hjælp af ansøgningsformularen for Seaward Production Licences (produktionstilladelser), som kan findes på Oil and Gas Directorates websted eller fås ved henvendelse til Oil and Gas Licence Administration (se nedenstående kontaktoplysninger).

5. Ansøgninger skal indleveres til Department of Trade and Industri (handels- og industriministeriet), 1 Victoria Street, London SW1H 0ET, Det Forenede Kongerige, sammen med et gebyr på 2820 GBP pr. ansøgning. Ansøgninger modtages mellem kl. 9.30 og 13.00 på ansøgningsdatoen. Ingen ansøgninger modtages efter kl. 13.00 på den dato.

6. Når der ansøges om flere end ét afsnit, skal der angives en foretrukken rækkefølge.

7. Den påtænkte operatør i hver ansøgergruppe (herunder et selskab, som er eneansøger) skal kunne give en redegørelse for sin miljømæssige politik for varetagelsen af den virksomhed, tilladelsen gælder, i havområder.

8. Yderligere oplysninger om det materiale, som ansøgere kan bruge til støtte for ansøgningen, findes i "Notes for Applicants", der kan fås ved henvendelse til Licence Administration og på Oil and Gas Directorates websted (se nedenstående kontaktoplysninger).

9. Ansøgere vil blive bedømt på baggrund af det stadige behov for hurtig, grundig, effektiv og sikker efterforskning af olie- og gasressourcer inden for Det Forenede Kongeriges kontinentalsokkel under hensyntagen til miljøet. Ansøgninger vil blive bedømt efter følgende kriterier:

a) ansøgerens økonomiske formåen med hensyn til udførelsen af det aftalte arbejdsprogram i den første periode

b) ansøgerens tekniske formåen med hensyn til udførelsen af det aftalte arbejdsprogram i den første periode og evt. andre relevante aktiviteter, tilladt i henhold til tilladelsen (baseret på kvaliteten af de geologiske analyser og graden af innovation)

c) evt. manglende effektivitet eller ansvarsbevidsthed fra ansøgerens side, hvis denne har haft en tilladelse af nogen art i henhold til Petroleum Act 1998 eller tidligere lovgivning med lignende virkning, vil blive taget i betragtning.

10. Dette tilbud er underkastet yderligere konsultation af DTI om det præcise areal, som tilbydes, herunder en vurdering af den potentielle virkning på aktiviteter, som kunne udføres under tilladelsen på evt. steder, der kunne blive udpeget som emne for særlige naturfredningsområder i henhold til Rådets direktiv 92/43/EØF om bevaring af naturtyper samt vilde dyr og planter eller særlige naturfredningsområder i henhold til Rådets direktiv 79/409/EØF om beskyttelse af vilde fugle. Dette kan medføre tilbagetrækning af et eller flere af de anførte afsnit fra denne opfordring eller ekstra betingelser, der skal knyttes til tilladelsen ud over dem, som er pålagt i henhold til modellens paragraffer i forordningerne (Regulations). Evt. yderligere betingelser vil blive anført i et tilladelsestilbud.

11. Når alle ansøgninger er blevet gennemgået, vil ministeren udvælge de ansøgere, han mener at kunne give tilladelser til. Ansøgerne vil få besked herom senest et år efter ansøgningsdatoen. I alle tilfælde, hvor ministeren er forberedt på at give en tilladelse, vil DTI udarbejde et tilladelsesudkast og sende det til den udvalgte ansøger, som så vil have muligheden for at acceptere det ved at returnere det til DTI, underskrevet af alle medlemmer i ansøgergruppen. Afslag vil blive meddelt skriftligt. En ansøger kan få begrundelsen for afslaget ved skriftligt at anmode ministeren for handel og industri herom.

12. Regeringen påtager sig intet ansvar for evt. udgifter, som ansøgeren har haft i forbindelse med at overveje eller foretage ansøgningen.

Betingelser og vederlag for tilladelsen

13. Med forbehold af nedenstående gælder hver tilladelse for en første periode på fire år med ret til at forlænge denne til en anden periode på fire år og en tredje periode på 18 år.

14. Retten til forlængelse af tilladelsen til den anden periode kan udøves af indehaveren af tilladelsen ved skriftligt at give meddelelse herom senest tre måneder før udløbet af den første periode og på betingelse af, at han først har gennemført et aftalt arbejdsprogram og opgivet en del af det område, tilladelsen gælder. Det maksimale område, som kan bibeholdes, er:

a) ikke mere end halvdelen af det oprindelige antal af de i tilladelsen omfattede sektioner, hvis tilladelsens oprindelige område bestod af 60 eller flere sektioner, eller

b) 30 sektioner, hvis tilladelsens oprindelige område bestod af flere end 30, men færre end 60 sektioner.

Det bibeholdte område skal være i overensstemmelse med modellens paragraf 8 i tillæg 4 af 1988 Regulations i den oprindelige form inden ændringerne i henhold til Petroleum (Production) (Seaward Areas) (Amendment) Regulations 1996 og skal beskrives i ovennævnte meddelelse.

En "sektion" er en del af et afsnit, som omfatter et område, der støder op til hhv. længde- og breddelinjer med et minuts afstand.

15. Alle de i tilladelsen omfattede arealer, der ikke er underlagt en godkendt udviklingsplan ved slutningen af den anden periode, skal opgives på det tidspunkt.

16. For enhver tilladelse, der udstedes som følge af denne opfordring, erlægges altså følgende vederlag i henhold til bestemmelserne i modellens paragraffer og i tillægget til tilladelsen:

a) fire årlige beløb, hvor det første skal betales på tilladelsens begyndelsestidspunkt, på 150 GBP for hver kvadratkilometer i det område, tilladelsen gælder

b) et efterfølgende årligt beløb på 300 GBP for hver kvadratkilometer i det område, tilladelsen gælder, med årlige stigninger på 900 GBP til maksimalt 7500 GBP pr. kvadratkilometer (dette beløb revideres hvert andet år efter raffinaderiernes råolieprisindeks, som offentliggøres i Digest of UK Energy Statistics), og

c) en afgift på 12,5 % betales for olie, der udvindes og oplagres fra ethvert felt, som har modtaget delvis udvindingstilladelse før den 1. april 1982.

Fortrolighed

17. Materiale, som indleveres til støtte for ansøgningerne, vil blive behandlet fortroligt i henhold til retningslinjerne for adgang til regeringsinformation.

18. I enhver tilladelse, som udstedes i denne runde, vil modellens paragraf 34 blive ændret således, at ministeren skal have ret til at offentliggøre visse data, så snart tilladelsen ikke længere er i kraft (hvad enten dette sker på grund af periodens udløb, "opgivelse" eller tilbagekaldelse), hvis dette sker, før afslutningen af den i paragraffen anførte periode, som selv skal ændres fra fem til tre år.

Undtagelser

19. Betingelserne, bestemmelserne, betalingerne og andre oplysninger vedrørende hver tilladelse vil normalt være som anført i det ovenstående, men ministeren forbeholder sig ret til at ændre disse i visse tilfælde for at tage særlige omstændigheder i betragtning (f.eks. tilladelser, der gælder felter, som er taget ud af drift).

Kontaktoplysninger

Licence Administration: Oil and Gas Directorate, Department of Trade and Industry, 1 Victoria Street, London SW1H 0ET, Det Forenede Kongerige (tlf. (44-207) 215 51 11, fax (44-207) 215 50 70).

Department of Trade and Industry Library (handels- og industriministeriets bibliotek): 1 Victoria Street, London SW1H 0ET, Det Forenede Kongerige (tlf. (44-207) 215 50 06/7, fax (44-207) 215 56 65).

Oil and Gas Directorates websted: www.og.dti.gov.uk

TILLÆG

Interesserede opfordres til at ansøge om nedenstående afsnit eller delafsnit, som ikke er omfattet af en eksisterende produktionstilladelse for havområder på datoen for denne bekendtgørelse. Som følge af yderligere konsultation kan visse afsnit blive trukket tilbage fra dette tilbud. Den endelige, definitive liste over de arealer, som er til rådighed, kan ses i Department of Trade and Industry Library (handels- og industriministeriets bibliotek) og på Oil and Gas Directorates websted eller kan fås ved henvendelse til Licence Administration.

>TABELPOSITION>